Boehmeria
Boehmeria, slægt af buske og træer i nældefamilien, Urticaceae, med ca. 50 arter udbredt i troperne og de tempererede dele af Østasien og Nordamerika. De har hunblomster med blivende bloster, der slutter tæt om frugten. Mange arter har stærke fibre i de unge stængler; ramie, B. nivea, er almindeligt dyrket i både den gamle og nye verdens troper og varmt tempererede egne for sine meget lange og silkeagtige fibre.